འདི་ལྟར་ཕྲན་གྱིས་དེང་རབས་བོད་ཀྱི་རང་མོས་སྙན་ངག་ཟེར་པ་འདི།གསར་བརྗེའི་དཔེ་ཚོགས་རྣམས་མཉམ་དུ་བོད་དུ་སླེབས་པ་དང་།དོན་གྲུབ་རྒྱལ་སོགས་ཀྱིས་གསར་ཏུ་བརྩམས་པ་མ་ཡིན་པར།བོད་འགྱུར་གྱི་གསར་བརྗེ་སྙན་ངག་གི་དཔེ་ཚོགས་ལ་བལྟས་ནས་ལད་ཟློས་བྱས་པར་རེད་ཅེས་བརྗོད་པ་ལ།མི་མང་པོ་ཞིག་གིས་བསམ་འཆར་སོགས་སྣ་ཚོགས་གླེང་ཡོང་གིན་འདུག་པ་དང་།མང་ཆེ་ཤོས་ནི་ཕ་ས་རྩོད་ཆུ་རྩོད་ལྟ་བུ་ཞིག་ལས་ལན་འདེབས་དགོས་པའི་རྒྱུ་མཚན་ཅི་ཡང་མ་མཐོང་ནའང་།དྲི་ཚིག་ཁ་ཅིག་གི་གནད་དུ་འཁེལ་འདུག་པས།དེ་དག་ལན་འདེབས་མ་བྱེད་ཐབས་མེད་རེད།དེ་ཡང་མདོར་བསྡུས་ན་ཕྱོགས་འགའ་ཤས་ཀྱི་ཐད་ནས་ལན་རྒྱག་དགོས་པ་རེད་བསམ་བཞིན་འདུག།གཅིག་ནི།དོན་གྲུབ་རྒྱལ་གྱི་སྔོན་དུ་བོད་ཡིག་གི་ཐོག་རང་མོས་སྙན་ངག་ཡོད་པའང་བདེན་པ་དང་།དོན་གྲུབ་རྒྱལ་གྱིས་དེ་དག་ལད་ཟློས་བྱས་ཀྱང་ཡོད་སྲིད།ཡིནའང་༼ལང་ཚོའི་རྦབ་ཆུ༽བརྗོད་བྱ་བོད་ཀྱི་བརྗོད་བྱ་དང་།དོན་གྲུབ་རྒྱལ་ནི་བོད་པ་རེད།དེའི་ཕྱིར་དོན་གྲུབ་རྒྱལ་ནི་བོད་ཀྱི་རང་མོས་སྙན་ངག་རྩོམ་པ་པོ་ཟེར་ན་མི་ཆོག་རྒྱུ་མི་འདུག་ཅེས་བཤད་མཁན་མང་དུ་བྱུང་སོང་།སྤྱིར་བཏང་དོན་གྲུབ་རྒྱལ་བོད་ཀྱི་རང་མོས་སྙན་ངག་ཐོག་པོ་འབྲི་མཁན་ཟེར་པ་དག་གིས།དོན་གྲུབ་རྒྱལ་གྱིས་ལད་ཟློས་བྱེད་སའི་མིང་ཙམ་གླེང་ཡོད་པ་ཡིན་ན།ཁོས་བྲིས་པ་དེ་གསར་རྩོམ་ཡིན་མིན་ལ་དོགས་པ་མི་འདུག་མོད།བོད་ཀྱི་རྩོམ་རིག་ཟེར་པ་འདི་གང་གི་ཐད་ནས་འཇོག་དགོས་པ་རྒྱུ་མཚན་རྩ་བ་ཉིད་ནས་མེད་པ་ཞིག་མ་རེད།དེང་རབས་བོད་ཀྱི་རྩོམ་ཞིག་ཡིན་ན།བོད་པ་ཞིག་གིས་འབྲི་དགོས་པ་རེད་དམ།ཡང་ན་བོད་ཡིག་ཐོག་ནས་འབྲི་དགོས་པ་རེད།བོད་པ་ཞིག་གིས་འབྲི་དགོས་པ་ཡིན་ན།སྒྲུབ་བྱེད་དེ་འགྲོ་ཙམ་འདུག།གོང་གི་དྲངས་པའི་རང་མོས་སྙན་ངག་རྩོམ་མང་པོ་ཞིག་ནི།རྒྱ་མི་དག་གིས་བྲིས་པ་དང་།བརྗོད་བྱའི་ཐད་ནས་བོད་ལ་ཐད་ཀར་འབྲེལ་བ་མེད་པ་ཞིག་རེད།ཡིནའང་རྩོད་པ་འདི་ནི།དོན་གྱིས་སློབ་དཔོན་དབྱུག་པ་ཅན་གྱི་སྙན་ངག་མེ་ལོང་བོད་འགྱུར་མ་ནི།བོད་ཀྱི་སྙན་ངག་ཡིན་མིན་དང།དེ་ནི་བོད་ཀྱི་སྙན་གཞུང་ཡིན་མིན་གྱི་རྩོད་པ་འདྲ་བོ་རེད།འདི་ལ་ད་དུང་གཞུང་ལུགས་སོགས་ཀྱི་ཐོག་ནས་མང་པོ་བགྲོ་གླེང་བྱེད་དགོས་པ་ཞིག་རེད།